<classify> MFUKO wa Taifa wa Bima ya Afya NHIF, umekusanya zaidi ya Sh bilioni nne kutokana na michango ya wanachama 4,976 waliojiunga vifurushi vipya vya bima.Pia kuanzia muhula ujao wa masomo wanafunzi wa vyuo, watajaza fomu za kujiunga na huduma za NHIF kwa njia ya mtandano na kulipa moja kwa moja kwenye mfuko huo, ili kuepusha ucheleweshwaji, uliokuwa ukifanywa na baadhi ya vyuo.Hayo yamebainishwa na Mkurugenzi Mkuu wa mfuko huo, Bernard Konga alipokuwa akijibu hoja za wabunge wa Kamati ya Bunge ya Huduma na Maendeleo ya Jamii kuhusu vifurushi hivyo.Alisema hadi mwezi Desemba mwaka jana, wanachama 3,343 walikuwa wamejiunga na kufikia Januari mwaka huu wamefikia 4,976.Michango yake kwa Desemba ilikuwa Sh bilioni 3.4 lakini kwa Januari peke yake tumepata Sh milioni 668, hivyo kuwa zaidi ya shilingi bilioni nne,alisema.Awali akiwasilisha taarifa ya utekelezaji wa shughuli za mfuko huo, Konga alisema asilimia 60 ya wanachama walijiunga kwenye vifurushi vya Wekeza Afya na Timiza Afya huku asilimia 40 wakijiunga na kifurushi cha Najali Afya.Hadi sasa tumefanya kampeni ya uhamasishaji ngazi ya mikoa kwenye mikoa 10, lengo ni kuhakikisha kampeni za uhamasishaji zinafanyika katika mikoa mingine iliyobaki kabla ya Juni mwaka huu,alisema.Alibainisha mbinu zinazotumika kuwa ni kutoa elimu ya kuwafikia wananchi waliopo kwa njia mbalimbali ikiwamo minada, masoko na mikusanyiko mingine.Aidha, alisema ili kutoa unafuu kwa wananchi katika vifurushi hivyo kwa kushirikiana na wadau wengine, wanakamilisha utaratibu wa wananchi kuchangia kwa awamu kwa utaratibu utakaojulikana kama Dunduliza.Aidha, Konga alisema kuanzia muhula ujao wa masomo, wanafunzi watajiunga na huduma za mfuko kwa njia ya mtandao.Tunashukuru tuna wanachama 171,000 kutoka vyuo vikuu 70, na wanachama 59,000 kutoka vyuo vya chini 309, bado tuna changamoto ya namna ya kuwajumuisha wanafuzi wa shule za msingi na sekondari.Hata hivyo kuanzia muhula ujao wanafunzi watajaza fomu kwa njia ya mtandao na watapewa Control Number na kulipa moja kwa moja NHIF, na hii inatokana na baadhi ya vyuo kupokea fedha lakini wanachelewa kuwasilisha, hivyo mwanafunzi hapati kadi mapema na kupata shida akiugua alisema.Mwenyekiti wa Bodi ya Mfuko huo, Spika Mstaafu Anne Makinda, alisema utaratibu wa dunduliza, utasaidia wananchi wasio na uwezo wa kulipa kwa mkupuo.Akihitimisha kikao hicho, Mwenyekiti wa kamati hiyo, Peter Serukamba, alisema wabunge wana wajibu wa kuhamasisha wananchi kujiunga wakati maandalizi ya sheria yakiendelea.Niwaombe sana wanasiasa tuhamasishe wananchi wetu, kama harusi tunachanga tunashindwaje kuelimisha wananchi wajiunge?, alitoa kauli hiyo hasa baada ya Mbunge wa Mbeya Mjini, Joseph Mbilinyi kutaka marehemu wasamehewe gharama za matibabu, kama watapoteza maisha bila kumaliza kulipa.  <topic>: KITAIFA 